Fredag ettermiddag tilkalte Nordlys politiet i Tromsø etter funn av planten Cannabis Sativa. Planten hadde vokst seg fin og frodig i blomsterbedet rett utenfor hovedinngangen til mediehuset Nordlys i Tromsø sentrum. Da politiet ankom med en patrulje, bekreftet de at dette var den forbudte planten man foredler til Hasjis og Marihuana.

Politibetjent Sverre Steffensen tok turen fra politistasjonen for å inspisere bedet, og endte med å ta med seg hele planten. Ved operasjonssentralen i Troms politidistrikt avkrefter de at dette har vært et kjent problem i Tromsø.

– Nei vi har ikke opplevd å finne cannabisplanter ute i naturen midt i sentrum før, sier operasjonsleder Rune Nilsen til Nordlys.

Sterk mistanke

Han forklarer at cannbisplanten krever mye lys, varme og fuktighet for å klare å gro, og politiet stusser derfor hvordan det kan ha seg at plantene vokser ute i Tromsø.

– De krever nok litt mer varme enn nordnorsk gjennomsnittsvarme. Men man må jo ha frø. Cannabisplantene kommer ikke opp av bakken av seg selv, sier Nilsen.

Politiet har ikke konkludert helt hundre prosent med at dette er cannabisplanter, men mistanken er sterk.

– Vi har jo luktet på den, og den minner sterkt om cannabis. Likevel så sender vi dette inn til analyse for å være helt sikker, sier Nilsen.

Etterforsker

Operasjonslederen forteller at politiet oppretter rutinemessig en sak på forholdet, så får videre etterforskning avdekke hva som har skjedd.

– Vi har foreløpig ingen mistenkte i denne saken, sier Nilsen avslutningsvis.